Egyptere stemmer over omstridt grunnlovsforslag
Folk kan etter planen stemme fram til klokken 19 lørdag, men valglokalene kan enkelte steder bli holdt åpne lenger. Det skjedde i første del av avstemningen for en uke siden. Avstemningen er delt i to geografisk, offisielt fordi det ellers ikke ville være nok dommere til å inspisere at alt går riktig for seg. Grunnlovsforslaget er meget omstridt. Det er vedtatt av den grunnlovgivende forsamlingen etter at venstreorienterte, liberale, kvinnelige og kristne representanter forlot forsamlingen i protest. Også tidspunktet er omstridt. Opposisjonen mot president Mohamed Mursi mener folkeavstemningen holdes uten at det er ført en grundig debatt om forslaget. President Mursi og Det islamske brorskap støtter forslaget.
Valglokalene i andre del av folkeavstemningen om Egypts nye grunnlov er åpnet.